René Christensen (DF), 2011-12-01:
Jeg vil starte med at sige, at det glæder Dansk Folkeparti, at man i regeringsgrundlaget har omtalt dansk landbrug som noget positivt, og at man også anerkender, at dansk landbrug skal være i udvikling, og at det skal være innovativt.
Det er jo sådan, at dansk landbrug er landets største erhvervsklynge.
Primærlandbruget beskæftiger omkring 50.000 medarbejdere.
Det svarer faktisk til 2,5 pct. af arbejdsstyrken.
Landbrugets følgevirksomheder inden for forsyning, forarbejdning, rådgivning og alt det andet, der følger med omkring landbruget, beskæftiger op imod 80.000 mennesker.
Det svarer til 3 pct. af arbejdsstyrken.
Det fortæller noget om, hvor vigtigt landbruget er for Danmark.
En stor del af de her arbejdspladser er netop placeret i yderområderne, hvilket understreger betydningen af at skabe vækstmuligheder for landbruget og fødevareerhvervet og derved at bevare de arbejdspladser, som vi netop har i yderområderne.
Man har også fået en minister, der har med det område at gøre, netop yderområderne, og derfor er det også vigtigt, at regeringen ser, at netop landbruget er med til at holde væksten i gang i yderområderne.
Jeg vil også sige, at det er vigtigt, at regeringen anerkender, at landbrugets produktion af fødevarer, energi og miljø genererer erhvervsudviklingen netop i yderområderne, at landbruget og fødevarevirksomhederne er blandt de mest beskæftigelsesfyldte erhverv netop i yderområderne, og at udviklingen på fødevareområdet udgør et væsentligt udviklingspotentiale netop ude i yderområderne.
Dansk landbrug lægger faktisk beslag på op imod 60 pct. af det danske areal.
Det er vigtigt, og det er godt, at vi har et konstruktivt samarbejde med landbruget netop om miljø, klima og natur.
Der er jo også sket betydelige reduktioner i udledningen af næringsstoffer fra landbruget, men det er stadig væk en udfordring for landbruget, og det anerkender vi i Dansk Folkeparti, og det anerkender landbruget jo faktisk også.
Jeg har været til mange konferencer rundtomkring, hvor diskussionen kom op omkring ålegræs.
Vi står jo reelt i en situation, hvor landbruget siger, at man har gjort en masse, og spørger, hvordan man kan måle det, og hvordan det ser ud med stenrev ude i vores inderfjorde, og hvordan det har påvirket det, og hvordan det ser ud med den udledning, der kommer fra de store byer.
Jeg var inde at kigge på nogle målinger, som går helt tilbage til 1985.
Der kan man se, at kvælstofoverskuddet fra markerne – det er det, vi kalder udvaskning – er faldet med knap 60 pct.
Fosforoverskuddet fra markerne er faldet med over 75 pct.
Udledningen af ammoniak er næsten halveret, og forbruget af pesticider målt i aktivstof er faldet med 60 pct., og behandlingshyppigheden er faldet drastisk.
Så det er jo ikke sådan, at der ikke er sket noget på landbrugsområdet.
Landbrugsorganisationerne har jo været med til, at vi er kommet ind i en positiv udvikling.
Jeg mener, at når der skrives i regeringsgrundlaget, at man skal udvikle og være innovativ, gælder det selvfølgelig i landbrugserhvervet ligesom i alle andre erhverv, at man bliver dygtigere, og at man får bedre redskaber, selvfølgelig også til gavn for natur og miljø.
Men der er jo masser af andre ting, der giver lige konkurrencevilkår.
En ting, man også hører, men som ingen andre har nævnt, er miljøgodkendelse.
Det er et af de momenter, der gør, at landbruget har utrolig svært ved udvikle sig.
Det er det, der gør det svært, og det er der, det nogle gange sker, at der er danske landmænd, der vælger at sige, at man foretager sine investeringer andre steder end i Danmark.
Så har vi jo den udvikling, at vi får affolket vores landområder, og vi ser ikke den innovation og udvikling, som vi gerne vil have.
Der blev talt meget om, at landbruget skal være energileverandør.
Det er vi meget enige i i Dansk Folkeparti.
Vi ser meget gerne, at vi får nogle områder, som kan skabe merværdi for den enkelte landmand og dermed også skabe arbejdspladser.
Vi ved det jo, når vi kigger på vindmøllestrøm, det er også noget, vi substituerer.
Det har man gjort bevidst, og det er man også nødt til at gøre mere, end vi gør i dag, i forhold til biogas.
Jeg vil også sige, at jeg håber, at man får kigget på, at også de mindre biogasanlæg – der er ikke ret mange af dem – som ikke kan levere til naturgasledninger, også får mulighed for at få andel af de øgede tilskud.
Så kan jeg se, at formanden har rejst sig op.